《胡文选葡萄为戴主事宝题》
明代·韩雍

贰师将军破西域，佳种传来满中国。上林苑里栽更多，铨曹遗老曾亲食。

爱兹品味珍且长，朝回墨洒云烟香。盘柯蔓衍交密叶，结实磊落垂浓光。

恍如青油帐幕攒翠羽，又如黑水晶珠贯金缕。清宵凝露坠龙须，白昼腾霜笼马乳。

戴君得之拱璧同，求题愧我非诗翁。解酲不羡魏文帝，奉母空怀陈侍中。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。